作者:李洞
標題:述懷二十韻獻覃懷相公
內容:帝夢求良弼，生申屬聖明。青雲縣器業，白日貫忠貞。靄靄隨春動，忻忻共物榮。靜宜浮競息，坐覺好風生。萬國聞應躍，千門望盡傾。瑞含楊柳色，氣變管絃聲。百辟尋知度，三階正有程。魯儒規蘊藉，周誥美和平。碧水遺幽抱，朱絲寄遠情。風流秦印綬，儀錶漢公卿。忠讜期登用，回邪自震驚。雲開長劍倚，路絕一峰橫。九野方無事，滄溟本不爭。國將身共計，心與眾為城。早晚中條下，紅塵一顧清。南潭容伴鶴，西笑忽遷鶯。折樹恩難報，懷仁命甚輕。二年猶困辱，百口望經營。未在英侯選，空勞短羽徵。知音初相國，從此免長鳴。